Leërskool eis soveelste slagofferDie weermag se infanterieskool op Oudtshoorn het nog ŉ slagoffer geëis. Die liggaam van ŉ rekruut is Donderdagoggend gevind. Adv. Pikkie Greeff, woordvoerder van die Suid-Afrikaanse Nasionale Weermagunie (Sanwu), sê hulle is geskok deur die dood van nog ŉ soldaat by die infanterieskool. “Volgens ons ondersoeke was die soldaat ŉ rekruut wat besig was met sy opleiding en moes hy Woensdagaand wag staan buite die basis.” Greeff sê die soldaat is omstreeks 20:00 Woensdagaand die laaste keer gesien en sy liggaam is omstreeks 7:00 Donderdagoggend gevind. “Die oorsaak van sy dood is hipotermie volgens alle aanduidings.” Greeff sê daar is talle vrae rondom die rekruut se dood. “Hy was moontlik nie reg aangetrek vir die weersomstandighede nie aangesien die temperatuur onder vriespunt was. Daar is ook veronderstel om kontak tussen die wagte te wees en ŉ veldbeampte moet ook gereeld inspeksies doen om te kyk of die wagte op hul pos is. Wagte is ook veronderstel om elke twee uur te roteer.” Greeff sê die tragedie kon voorkom word indien die regte prosedures gevolg is. Brig.genl. Xolani Mabanga, woordvoerder van die weermag, het bevestig dat die rekruut se liggaam Donderdagoggend gevind is. Hy sê die polisie ondersoek die saak en wou nie verder kommentaar lewer nie. Die nuutste sterfte by dié infanterieskool kom ŉ jaar nadat ŉ rekruut haarself met haar dienswapen doodgeskiet het. Sy is glo in ŉ kollega se kamer betrap en voor ander kollegas verneder voor sy selfmoord gepleeg het. In Junie 2012 is ŉ swanger vrouerekruut dood nadat sy glo ŉ erge sessie strafoefening ondergaan het. In Desember 2011 is ŉ rekruut dood, glo aan hitte-uitputting.